“อนุทิน” เผยวัคซีน “ซิโนแวค” ล็อต 3 ถึงไทยแล้ว 1 ล้านโด้ส พร้อมกระจายถึงปชช.เร็วที่สุด
"อนุทิน" เผยวัคซีน "ซิโนแวค" ล็อต 3 ถึงไทยแล้ว 1 ล้านโด้ส พร้อมกระจายถึงปชช.เร็วที่สุด
10 เม.ย. 2564

นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข โพสต์ภาพและข้อความผ่านเฟซบุ๊กส่วนตัว ระบุว่า วัคซีนป้องกันเชื้อไวรัสโคโรนา 2019 หรือ โควิด-19 ยี่ห้อซิโนแวค (Sinovac) จำนวน 1 ล้านโดส มาถึงประเทศไทย เช้าวันนี้ (10 เม.ย.64) จะรีบกระจายไปให้ประชาชนโดยเร็วที่สุด
ด้านนพ.วิฑูรย์ ด่านวิบูลย์ ผู้อำนวยการองค์การเภสัชกรรม เปิดเผยว่า จากที่รัฐบาลได้มอบหมายให้กระทรวงสาธารณสุขโดยองค์การเภสัชกรรมดำเนินการจัดหาวัคซีนโควิด-19 เร่งด่วน จำนวน 2 ล้านโดส โดยมีการเจรจาจัดซื้อจากบริษัท ซิโนแวค ไลฟ์ ซายน์ จำกัด สาธารณรัฐประชาชนจีน (Sinovac Life Sciences Co.,Ltd., People’s Republic of China)
โดยวัคซีนล็อตแรก ได้จัดส่งให้องค์การเภสัชกรรมไปแล้วเมื่อวันที่ 24 กุมภาพันธ์ 2564 จำนวน 2 แสนโดส ล็อตที่2 เมื่อวันที่ 22 มีนาคม 2564 จำนวน 8 แสนโดส และในวันนี้ได้มีการส่งมอบล็อตที่ 3 อีกจำนวน 1 ล้านโดส